Kogutud muusika: Pärnu ja Tallinna keskraamatukogud
#000003
Ringkäik Eesti muusikakogudes viib seekord suvepealinna ja lihtsalt pealinna. Uurime lähemalt Pärnu Keskraamatukogu muusikaosakonda ning Tallinna Keskraamatukogu muusika- ja filmisaali. Saate autor on Lisete Velt. "Kogutud muusika" on eetris pühapäeval, 16. oktoobril kell 9.
#000004
Pärnu Keskraamatukogu ajalugu ulatub aastasse 1909, kui Elevandi uulitsa majas number 7 avati kolmandal korrusel lugemistuba. 86 aastat hiljem avas Rüütli tänava pööningukorrusel uksed muusikaosakond ja sest saati on Pärnu Keskraamatukogu muusikaosakond täitnud kohalikult muusikaelus oma kindlat ülesannet. Kõik need 27 aastat on muusikaosakonda eest vedanud Ene Roost. "Võib öelda, et me oleme võtnud endale publiku harimise-kasvatamise rolli," räägib ta.
#000005
Rüütli tänava pööningukorrust meenutab Roost kui tõelist Pärnu parnassi. "Nüüd tagantjärele võin ma öelda, et me alustasime tõsiselt tühjalt kohalt. Meil oli 274 raamatut ja nooti, umbes 3500 Meloodia firma vinüülplaati ja ainult 14 CD-d," meenutab Roost.
#000006
Praegu asub Pärnu Keskraamatukogu muusikaosakond peamaja kolmandal korrusel, mille maast laeni akendest avaneb vaade sügislehtedest värvilisele Pärnule. Ene Roost teab, et muusikainimene on emotsionaalne ja seetõttu on plaksutamine, koputamine, vilistamine, laulmine ja ümisemine raamatukogu muusikaosakonnas tavapärane.
#000007
"Meie leti taga öeldakse meie väga tihti: "Lubage, ma ümisen teile veidi! Ma ei tea selle laulu autorit ega pealkirja, ma ei tea isegi seda, kes seda esitab, aga ma tahaksin seda nooti." Ja uskuge või mitte, me ikkagi arvame selle enamasti ära," kirjeldab Roost argipäeva raamatukogus.
#000008
"See on üks tõeliselt hea töö," kiidab Roost elu raamatukogu muusikaosakonnas. "Näha iga päev, kuidas muusika muudab inimesed õnnelikuks," lisab ta.
#000009
Tallinna Keskraamatukogu alguslugu ulatub sarnaselt Pärnu keskraamatukogule 20. sajandi algusesse. 1907. aastal avas Nunne tänaval lugejaile uksed Tallinna Linna Maksuta Raamatukogu ja Lugemistuba. Kui Pärnus läks muusikaosakonna avamiseni 86 aastat, siis Tallinnas loodi raamatukogu juurde muusikakogu juba 1928. aastal.
#000010
Praegu asub Tallinna Keskraamatukogu muusika- ja filmisaal peahoone esimesel korrusel. Raadiokuulajatele tutvustab kogu Ester Pomerants, kes jättis viis aastat tagasi õpetaja ameti ning asus tööle keskraamatukogu muusikaosakonda.
#000011
"Ma arvan, et raamatukogu on ja jääb," on Pomerants veendunud, aga usub, et selle roll peab ajas muutuma. Kui veel mõni aeg tagasi ei oleks keegi ette kujutanud, et raamatukogust saab laenutada viiulit, siis praegu on Tallinna Keskraamatukogus väga populaarne Pillilaegas. "Paljudel pillidel on ka järjekord. Näiteks meile annetusena tulnud tuttuue G-duur karmoška järjekorras on neli inimest," rõõmustab Ester Pomerants.
#000012
Saate autor on Lisete Velt.
#000013
"Kogutud muusika" on eetris pühapäeval, 16. oktoobril kell 9. Kordub kolmapäeval, 19. oktoobril kell 21.
#000014
16.10.2022 09:05Kogutud muusika: Pärnu ja Tallinna keskraamatukogud
#000016
02.10.2022 09:05Alustab uus saatesari Eestimaa muusikakogudest
#000018
Rostrum esitleb värskeid muusikateoseid ja uusi nimesid
#000027
Klikk-klikk! Klassikaraadio koduleheküljelt kuulajate lemmiksaated 2022
#000028
Arhiivide üldinfoarhiiv.err.eeKoopiad ja kasutamineMuuseumKostüümilaenutusTehnilised teenusedHelistuudiodKultuuriteatedKutse andmine
#000029